2015 m. Europos migracijos darbotvarkėje ir ES kovos su neteisėtu migrantų gabenimu veiksmų plane (2015–2020 m.) nustatyta, kad dabartinio IRPP reglamento taikymo įvertinimas yra vienas iš prioritetinių veiksmų, siekiant stiprinti dalijimąsi informacija ir geriau užkirsti kelią neteisėtai imigracijai ir neteisėtam migrantų gabenimui. Be to, Komisija paskelbė apie Europos migracijos ryšių palaikymo pareigūnų siuntimą siekiant stiprinti ES delegacijų gebėjimus migracijos srityje. Šiuo metu Europos migracijos ryšių palaikymo pareigūnų yra išsiųsta į 13 prioritetinių šalių ir jie prisijungė prie IRPP tinklų, kad vietoje glaudžiai koordinuotų šios srities darbą su kitais ryšių palaikymo pareigūnais.

Be to, valstybės narės iki galo neišnaudojo Reglamentu suteiktų galimybių, pavyzdžiui, dėl bendro IRPP, išsiųstų į tą pačią vietą, naudojimo arba bendro pareigūnų siuntimo, bendrai finansuojamo iš ES biudžeto. Kartu, siekiant užtikrinti kuo didesnį Sąjungos veiksmų migracijos srityje poveikį trečiosiose šalyse ir labiau įtraukti pagrindines kilmės ir tranzito šalis, taip pat sustiprinti veiksmų koordinavimą ir bendradarbiavimą su IRPP, nustatytos naujos Europos ryšių palaikymo pareigūnų, įskaitant Europos sienų ir pakrančių apsaugos agentūros pareigūnus ir Europos migracijos ryšių palaikymo pareigūnus, funkcijos prioritetinėse trečiosiose šalyse.

Atlikus vertinimą prieita prie išvados, kad imigracijos ryšių palaikymo pareigūnai ir jų tinklai tebėra labai svarbūs dabartinėmis pasaulinės migracijos aplinkybėmis ir dera su esama ir planuojama Europos politika, kuria visų pirma siekiama kovoti su neteisėta imigracija. Tačiau taip pat nustatyta trūkumų. Nustatyta, kad dabartinio IRPP reglamento trūkumai yra susiję su nepakankamu veiklos koordinavimu ir dalyvavimu ES lygmeniu, nes nebuvo spręsta tai, kad didžioji dauguma imigracijos ryšių palaikymo pareigūnų yra išsiųsti valstybių narių (96 proc. visų išsiųstų pareigūnų) su aiškiai dvišaliais tikslais ir uždaviniais, kuriuos nustato vadinamosios nacionalinių administravimo institucijų IRPP netiesioginio aptarnavimo tarnybos. Kadangi keitimosi informacija veiksmingumas, lygis ir apimtis buvo riboti, sutrikdytas sistemingas strateginės ir operatyvinės informacijos srautas tiek iš imigracijos ryšių palaikymo pareigūnų tinklų į ES, t. y. Komisiją, Sąjungos vyriausiąjį įgaliotinį užsienio reikalams ir saugumo politikai, ES agentūras ir ES delegacijas trečiosiose šalyse, tiek horizontaliuoju lygmeniu tarp tinklų ir valstybių narių. Be to, valstybių narių IRPP retai naudoja keitimosi informacija gerinimo priemones, visų pirma IRPP reglamento 6 straipsnio 1 dalyje numatytas pirmininkaujančios valstybės narės ataskaitas ir „ICONet“, kaip nurodyta dabartinio reglamento 3 straipsnio 3 dalyje, taigi šios priemonės iš esmės neveiksmingos. Atlikus vertinimą taip pat nustatyta, kad kitų formų ataskaitų teikimo sistema valstybėse narėse tebebuvo decentralizuota ir suskaidyta, o imigracijos ryšių palaikymo pareigūnai dvišaliu pagrindu atsiskaitė tiesiogiai savo nacionalinėms administravimo institucijoms.

IRPP vaidmuo iš esmės pripažįstamas ES išorės sienų valdymo atžvilgiu pagal Šengeno acquis. Viena iš jų funkcijų – teikti konsultacijas kompetentingoms trečiųjų šalių institucijoms siekiant joms padėti kovoti su neteisėta imigracija ir tarpvalstybiniu nusikalstamumu arba nustatyti dokumentų klastojimo atvejus. Be to, IRPP turi operatyvinės patirties, tiesioginių žinių ir ryšių trečiosiose šalyse, kurie yra labai svarbūs ir naudingi stiprinant bendradarbiavimą su šiomis šalimis ir tenkinant informacijos bei politikos formavimo poreikius migracijos srityje Europos lygmeniu.

Be to, 2011 m. iš dalies pakeitus IRPP reglamentą numatytas Europos sienų ir pakrančių apsaugos agentūros ir IRPP tinklų bendradarbiavimas, skatinta naudojantis tinklu „ICONet“ reguliariai keistis informacija ir praktine patirtimi su vietos tinklais ir siekta racionalizuoti ataskaitų teikimo sistemą, susijusią su IRPP tinklų veikla – nustatyta, kad pirmininkaujanti valstybė narė kas pusmetį parengia ataskaitą.

Po dvejų metų komunikate dėl Europos migracijos darbotvarkės įgyvendinimo Komisija paskelbė, kad remiantis IRPP reglamento vertinimo rezultatais, bus persvarstyta dabartinė teisinė sistema ir nustatyta darbuotojų, išsiųstų į trečiąsias šalis kovoti su neteisėtu migrantų gabenimu, bendra sistema ir aiškūs įgaliojimai. Tai atitinka komunikate dėl prekybos žmonėmis nustatytus politikos prioritetus – geriau koordinuoti ES kovos su prekyba žmonėmis vidaus ir išorės aspektus, be kita ko, pasitelkiant atitinkamus tinklus.

Šiuo pasiūlymu Komisija padeda įgyvendinti svarbiausius politikos prioritetus kovos su neteisėta imigracija ir migracijos bei Sąjungos išorės sienų valdymo srityje. Šis pasiūlymas grindžiamas esama politika, visų pirma dabartiniu reglamentu, kuriuo nustatomi imigracijos ryšių palaikymo pareigūnų uždaviniai ir sukuriamas imigracijos ryšių palaikymo pareigūnų tinklas, tačiau pereinama į naują kokybinį lygmenį. Šiuo pasiūlymu iš esmės išplečiamas IRPP tinklų gebėjimas veiksmingai ir laiku reaguoti į esamus ar būsimus su migracija susijusius uždavinius aktyviai stiprinant, vertinant ir koordinuojant valstybių narių, Komisijos ir Sąjungos agentūrų pastangas įgyvendinti bendras priemones už arba prie ES išorės sienų. Persvarsčius reglamentą taip pat bus sudarytos galimybės visapusiškai išnaudoti Komisijos ir Sąjungos agentūrų išsiųstų ryšių palaikymo pareigūnų tinklų potencialą.

•Suderinamumas su kitomis Sąjungos politikos sritimis

Šis pasiūlymas glaudžiai susijęs su įvairia Sąjungos veikla migracijos politikos srityje ir ją papildo, būtent su:

·neteisėto migrantų gabenimo ir prekybos žmonėmis prevencija ir kova su tuo, atsižvelgiant į tai, kad veiksminga kova su neteisėtai žmones gabenančių asmenų ir prekiautojų žmonėmis veikla turi būti vykdoma visame migracijos maršrute, pradedant nuo trečiųjų kilmės ir tranzito šalių;

·neteisėtai esančių trečiųjų šalių piliečių grąžinimu, dėl kurio praktinis bendradarbiavimas ir susitarimai su kilmės šalimis yra būtina išankstinė sąlyga siekiant užtikrinti, kad būtų įgyvendinti esami readmisijos susitarimai, užbaigtos tebevykstančios derybos ir vykdomi sprendimai grąžinti;

·integruotu sienų valdymu, kurį vykdant nustatoma rizika vidaus saugumui ir grėsmės, galinčios daryti poveikį išorės sienų veikimui arba saugumui, valstybių narių bendradarbiavimui, remiant ir koordinuojant Europos sienų ir pakrančių apsaugos agentūrai, taip pat bendradarbiavimui su trečiosiomis šalimis, visų pirma su kaimyninėmis šalimis ir tomis trečiosiomis šalimis, kurios atlikus rizikos analizę nustatytos kaip kilmės ir tranzito šalys;

·teisėta migracija ir integracija – jos yra neatsiejama ES bendro bendradarbiavimo su trečiosiomis šalimis migracijos srityje dalis ir būtinos pažangiam ir veiksmingam migracijos srautų valdymui užtikrinti, visų pirma priimant integracijos ryšių palaikymo pareigūnų skyrimo ambasadose pagrindinėse trečiosiose šalyse koncepciją, kaip išdėstyta 2016 m. integracijos veiksmų plane;

·Sąjungos išorės santykių politika, atsižvelgiant į tai, kad į trečiąsias šalis išsiųsti imigracijos ryšių palaikymo pareigūnai turėtų palengvinti ir skatinti operatyvinį valstybių narių ir trečiųjų šalių bendradarbiavimą, be kita ko, palaikydami ryšius su trečiųjų šalių valdžios institucijomis migracijos valdymo, apsaugos, neteisėto migrantų gabenimo, prekybos žmonėmis, grąžinimo ir readmisijos ir sienų valdymo klausimais;

·duomenų apsauga tiek, kiek šiuo pasiūlymu užtikrinama asmenų, kurių asmens duomenys tvarkomi, pagrindinių teisių apsauga.

2.TEISINIS PAGRINDAS, SUBSIDIARUMO IR PROPORCINGUMO PRINCIPAI

•Teisinis pagrindas

Šis pasiūlymas dėl teisėkūros procedūra priimamo akto grindžiamas Sutarties dėl Europos Sąjungos veikimo (SESV) 79 straipsnio 2 dalimi, kuria Europos Parlamentui ir Tarybai suteikiami įgaliojimai priimti priemones teisėtos imigracijos, neteisėtos imigracijos ir gyvenimo be leidimo, įskaitant be leidimo gyvenančių asmenų išsiuntimą ir repatriaciją, ir kovos su prekyba žmonėmis srityje, taip pat 74 straipsniu, kuriuo Taryba įgaliojama priimti priemones, kuriomis siekiama užtikrinti valstybių narių atitinkamų padalinių administracinį bendradarbiavimą laisvės, saugumo ir teisingumo srityje.

•Subsidiarumo principas (neišimtinės kompetencijos atveju)

Šio pasiūlymo tikslas – veiksmingiau užtikrinti optimalų imigracijos ryšių palaikymo pareigūnų, be kita ko, Komisijos ir Sąjungos siunčiamų į trečiąsias šalis, naudojimą, siekiant veiksmingiau įgyvendinti ES migracijos politikos prioritetus, pavyzdžiui, užkirsti kelią neteisėtai imigracijai ir kovoti su ja, palengvinti neteisėtai esančių trečiųjų šalių piliečių grąžinimą, taip pat remti teisėtos migracijos valdymą, be kita ko, tarptautinės apsaugos, perkėlimo į ES ir prieš išvykimą taikomų integracijos priemonių srityje. Siekiant įgyvendinti šiuos tikslus reikalingas koordinuotas požiūris ES lygmeniu, įtraukiant visas nacionalines valdžios institucijas ir ES įstaigas, atsakingas už ryšių palaikymo pareigūnų, sprendžiančių migracijos klausimus trečiosiose šalyse, siuntimą ir valdymą. Visų pirma, neteisėtos imigracijos prevencija ir kova su ja yra visoms valstybėms narėms svarbus tikslas, kurio valstybės narės negali pasiekti vienos, todėl būtina imtis suderintų veiksmų Europos lygmeniu ir tikslinių priemonių, visapusiškai laikantis Europos Sąjungos sutarties 5 straipsnio 3 dalyje nustatyto subsidiarumo principo.

•Proporcingumo principas

Pasiūlymu dėl teisėkūros procedūra priimamo akto bus atsižvelgiama į naujus Sąjungai kylančius uždavinius ir politines realijas, susijusius su migracijos valdymu ir vidaus saugumu. Juo sukuriami mechanizmai, leisiantys veiksmingiau valdyti imigracijos ryšių palaikymo pareigūnus, be kita ko, Komisijos ir Sąjungos agentūrų išsiųstus į trečiąsias šalis, taikant priemones, kurios padeda įgyvendinti visus Europos migracijos politikos aspektus. Juo užtikrinama, kad informacija būtų renkama ir ja būtų dalijamasi ir kad būtų imamasi tinkamų veiksmų siekiant užkirsti kelią neteisėtai imigracijai, kovoti su neteisėtu migrantų gabenimu ir prekyba žmonėmis imantis veiksmų ankstyvame etape prie išorės sienų. Be to, juo remiamas teisėtos migracijos valdymas, be kita ko, tarptautinės apsaugos, perkėlimo į ES ir prieš išvykimą taikomų integracijos priemonių srityje, visapusiškai paisant nacionalinių struktūrų ir procedūrų.

Šiuo pasiūlymu toliau plėtojamas Šengeno acquis kovos su neteisėta imigracija srityje. Juo stiprinamas atitinkamų ES valstybių narių nacionalinių valdžios institucijų tarpusavio bendradarbiavimas, taip pat jų ir Komisijos bei Sąjungos agentūrų bendradarbiavimas visapusiškai laikantis Europos Sąjungos sutarties 5 straipsnio 4 dalyje nustatyto proporcingumo principo ir neviršijant to, kas būtina pagrindiniams tikslams pasiekti.

•Priemonės pasirinkimas

Būtiną vienodumo laipsnį, reikalingą veiksmingam Europos imigracijos ryšių palaikymo pareigūnų tinklo valdymui trečiosiose šalyse užtikrinti, galima pasiekti tik reglamentu; tai patvirtinta ir iš pradžių sukūrus IRPP tinklą. Kadangi bendri tikslai ir politikos aplinkybės nepasikeitė, šiam pasiūlymui toliau tinka tos pačios rūšies teisinė priemonė.